9. การควบคุมภายใน

  โครงสร้างองค์กรของบริษัทและสภาพแวดล้อม
  ส่งเสริมให้การปฏิบัติงานเป็นไปอย่างมีประสิทธิภาพ มีการควบคุมอย่างเพียงพอ
  มีการแบ่งแยกหน้าที่ความรับผิดชอบของแต่ละฝ่ายอย่างชัดเจน
  และมีการปรับโครงสร้างองค์กรให้เหมาะสมกับแผนธุรกิจ
  รวมทั้งสรรหาพนักงานที่มีคุณภาพและส่งเสริมให้พนักงานมีการพัฒนาอย่างต่อเนื่องให้เหมาะสมกับการเปลี่ยนแปลงทางธุรกิจ
  ลดการทำงานที่ซ้ำซ้อน ปฏิบัติงานภายใต้มาตรฐานเดียวกัน
  และได้กำหนดเป้าหมายในการดำเนินธุรกิจที่ชัดเจน โดยคำนึงถึงปัจจัยต่างๆ เช่น
  ภาวะเศรษฐกิจ สภาพตลาดและกลยุทธ์ในการแข่งขัน

  บริษัทมีการกำหนดปัจจัยความเสี่ยง  โอกาสที่จะเกิดความเสี่ยง ผลกระทบจากความเสี่ยง
  กำหนดกลยุทธ์ในการจัดการ ติดตามความเสี่ยงให้มีผลกระทบต่อองค์กรในระดับที่ยอมรับได้
  หรือจัดการความเสี่ยงเพื่อเปลี่ยนวิกฤตเป็นโอกาส  รวมทั้งกำหนดสัญญาณเตือนภัย
  เพื่อป้องกันหรือลดความเสี่ยงที่อาจจะเกิดขึ้นต่อการดำเนินธุรกิจ

  บริษัทมีการกำหนดกิจกรรมควบคุมที่เหมาะสมกับการดำเนินธุรกิจอย่างมีประสิทธิภาพ ได้แก่
  กำหนดขอบเขต อำนาจหน้าที่ และอำนาจอนุมัติของฝ่ายบริหารแต่ละระดับไว้อย่างชัดเจน 
  มีการติดตามดูแลการดำเนินงานของบริษัทอย่างสม่ำเสมอ
  รวมถึงมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
  ผู้บริหารและบุคคลเกี่ยวข้องอย่างเพียงพอและรัดกุม

  บริษัทมีฝ่ายตรวจสอบภายในเพื่อทำหน้าที่ตรวจสอบการดำเนินงาน
  และมีฝ่ายกฎหมายที่เชี่ยวชาญช่วยกำกับดูแลเรื่องการปฏิบัติตามกฎระเบียบ ข้อบังคับ
  และกฎหมายที่เกี่ยวข้อง
  เพื่อให้มั่นใจว่าการปฏิบัติงานและกิจกรรมสำคัญของบริษัทได้ดำเนินการตามแนวทางที่กำหนดไว้และเป็นไปอย่างมีประสิทธิภาพ

  คณะกรรมการบริษัทได้จัดตั้งคณะกรรมการตรวจสอบ
  เพื่อพิจารณาความสมเหตุสมผลของการทำรายการระหว่างกัน
  ความเพียงพอของระบบควบคุมภายใน
  รวมถึงการประชุมร่วมกับผู้สอบบัญชีเพื่อสอบทานงบการเงินและพิจารณารายงานการเปิดเผยข้อมูลทางการเงินในงบการเงิน
  ตลอดจนการพิจารณาแผนการตรวจสอบประจำปี
  ติดตามรายงานผลการตรวจสอบภายในด้านต่างๆของฝ่ายตรวจสอบภายใน
  และเพื่อให้ฝ่ายตรวจสอบภายในมีความเป็นอิสระ
  สามารถทำหน้าที่ตรวจสอบและถ่วงดุลได้อย่างเต็มที่
  คณะกรรมการจึงกำหนดให้ฝ่ายตรวจสอบภายในรายงานผลการตรวจสอบโดยตรงต่อคณะกรรมการตรวจสอบ
  อีกทั้งบริษัทได้จัดตั้งคณะกรรมการบริหารความเสี่ยง
  เพื่อดำเนินการปรับปรุงการบริหารงานให้มีประสิทธิภาพมากขึ้นและลดความเสี่ยงในด้านต่างๆ
  ให้อยู่ในระดับที่ต่ำที่สุด

  บริษัทมีการบันทึกรายงานการประชุมของบริษัททุกครั้ง
  มีการจัดเก็บเอกสารสำคัญและเอกสารบัญชีตามที่กฎหมายกำหนด
  พร้อมทั้งมีระบบการจัดเก็บและช่องทางการสื่อสารที่มีความเป็นปัจจุบัน ทันเวลา
  ง่ายต่อการเข้าใจ

  บริษัทมีการประชุมผู้บริหารอย่างสม่ำเสมอ
  เพื่อติดตามผลการดำเนินงานเปรียบเทียบกับเป้าหมายที่กำหนด โดยมีการวิเคราะห์สาเหตุ
  วิธีการปรับปรุงแก้ไขอย่างต่อเนื่อง

  ในปี 2553 บริษัทได้รับคำสั่งจาก กลต. ให้ดำเนินการจัดให้มีผู้สอบบัญชีตรวจสอบเป็นกรณีพิเศษ
  (Special Audit) เนื่องจาก กลต. ได้รับข้อมูลจากบริษัทและจากผู้สอบบัญชีแล้วเห็นว่า
  ยังมีความคลุมเครือและไม่ชัดเจนเกี่ยวกับความถูกต้องตามควรของการบันทึกบัญชี
  ความเพียงพอเหมาะสมของเอกสารประกอบการบันทึกบัญชี
  รวมทั้งความสมเหตุสมผลของการทำรายการ ซึ่งผลการตรวจสอบเป็นกรณีพิเศษ
  พบว่าการควบคุมภายในของบริษัท
  มีข้อบกพร่องด้านการรวบรวมและจัดเก็บเอกสารประกอบรายการทางธุรกิจ
  ดังนั้นจากผลการตรวจสอบดังกล่าว บริษัทจึงได้ว่าจ้างผู้เชี่ยวชาญมาให้คำปรึกษา แนะนำ
  ตลอดจนนำไปปฏิบัติ เพื่อดำเนินการปรับปรุงแก้ไขข้อบกพร่องต่างๆ
  จนผู้สอบบัญชีสามารถเชื่อมั่นได้ว่าประเด็นที่เกี่ยวข้องกับระบบการควบคุมภายในนั้นได้รับการแก้ไข
  ดังจะเห็นได้จาก รายงานการตรวจสอบของผู้สอบบัญชี
  ซึ่งได้แสดงความเห็นว่างบการเงินของบริษัทสำหรับปีสิ้นสุดวันที่ 31 ธันวาคม 2553
  แสดงฐานะการเงินและผลการดำเนินงานโดยถูกต้องตามที่ควร